31997D0283
L 113/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 21 април 1997 година
за хармонизирани методи за измерване с цел определяне на концентрацията на масата на диоксини и фурани в атмосферните емисии в съответствие с член 7, параграф 2 от Директива 94/67/ЕО относно изгарянето на опасни отпадъци
(97/283/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 94/67/ЕО на Съвета от 31 декември 1994 г. относно изгарянето на опасни отпадъци (1), и по-специално член 7, параграф 2 от нея,
като има предвид, че в съответствие с член 7, параграф 2 от Директива 94/67/ЕО, съгласно процедурата по член 16 на общностно равнище трябва да бъдат осигурени хармонизирани методи за измерване с цел определяне на концентрацията на масата на диоксини и фурани в атмосферните емисии;
като има предвид, че за изпълнението на тази задача Комисията се подпомага от комитет, учреден с член 16 от Директива 94/67/ЕО за изгаряне на опасните отпадъци;
като има предвид, че предвидените в настоящото решение мерки са в съответствие със становището, изразено от този комитет,
ПРИЕ НАСТОЯЩОТО РЕШЕНИЕ:
Член 1
Методи за измерване с цел определяне на концентрацията на масата на диоксини и фурани в атмосферните емисии, pr EN 1948 (юни 1996 г.): „Емисии от стационарни източници: определяне на концентрацията на масата на PCDDs/PCDFs, част 1 - вземане на проба, част 2 - извличане и пречистване, част 3 - определяне и квантуване“, изготвени от Европейския комитет по стандартизация (CEN), представляват хармонизирани методи за измерване, посочени в член 7, параграф 2 от Директива 94/67/ЕО. Цитираната по-горе референция pr EN 1948 (юни 1996 г.) става EN 1948 при окончателното ѝ приемане от CEN.
Член 2
Адресати на настоящото решение са държавите-членки.
Съставено в Брюксел на 21 април 1997 година.